Lietuvos Respublikos Vyriausybė

nutarimas

DĖL ŠILALĖS RAJONO SAVIVALDYBĖS TURTO PERĖMIMO VALSTYBĖS NUOSAVYBĖN IR JO PERDAVIMO

2024 m. gruodžio 11 d. Nr. 1081

Vilnius

Vadovaudamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 5 straipsnio 1 dalies 6 punktu, 7 straipsnio 1 dalimi ir 2 dalies 1 punktu, 10 straipsnio 1 ir 2 dalimis, 20 straipsnio 2 dalies 3 punktu ir 4 dalimi, įgyvendindama Valstybės turto perdavimo patikėjimo teise ir savivaldybių nuosavybėn tvarkos aprašą, patvirtintą Lietuvos Respublikos Vyriausybės 2001 m. sausio 5 d. nutarimu Nr. 16 „Dėl valstybės turto perdavimo patikėjimo teise ir savivaldybių nuosavybėn“, ir atsižvelgdama į Šilalės rajono savivaldybės tarybos 2024 m. lapkričio 28 d. sprendimą Nr. T1-288 „Dėl sutikimo perduoti Šilalės rajono savivaldybei nuosavybės teise priklausantį turtą valstybės nuosavybėn“, Lietuvos Respublikos Vyriausybė nutaria:

1.	Perimti valstybės nuosavybėn Šilalės rajono savivaldybei nuosavybės teise priklausantį ilgalaikį materialųjį ir nematerialųjį turtą, esantį Eitvydaičių g. 9, Laukuvoje, Šilalės r. sav., kurio bendra likutinė vertė 2024 m. lapkričio 30 d. – 568 982,73 Eur (penki šimtai šešiasdešimt aštuoni tūkstančiai devyni šimtai aštuoniasdešimt du eurai septyniasdešimt trys centai), nurodytą šio nutarimo priede.

2.	Perduoti šio nutarimo 1 punkte nurodytą valstybės nuosavybėn perimtą ilgalaikį materialųjį ir nematerialųjį turtą Vytauto Didžiojo karo muziejui patikėjimo teise valdyti, naudoti ir disponuoti juo.

3. Įgalioti Vytauto Didžiojo karo muziejų pasirašyti šio nutarimo 1 punkte nurodyto ilgalaikio materialiojo ir nematerialiojo turto perdavimo–priėmimo aktus.

Laikinai einanti Ministro Pirmininko pareigas Ingrida Šimonytė

Laikinai einantis krašto apsaugos ministro pareigas Laurynas Kasčiūnas